РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/23-20

28. јануар 2020. године

Б е о г р а д

ЗАПИСНИК

СА 74. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 28. ЈАНУАРА 2020. ГОДИНЕ

Седница је почела у 12,00 часова.

Седници је председавао др Александар Мартиновић, председник Одбора.

Седници су присуствовали чланови Одбора: др Дарко Лакетић, Верољуб Матић (приступио седници у току усвајања записника), др Драгана Баришић, Душица Стојковић, Марко Зељуг, Бранимир Јовановић, Немања Шаровић (напустио седницу по завршетку гласања о тачкама 4.- 6. дневног реда седнице) и Момо Чолаковић.

Седници су присуствовали и заменици чланова Одбора: Жарко Богатиновић, заменик Александра Марковића, Стефана Миладиновић, заменик Ђорђа Милићевића и Војислав Вујић, заменик Петра Петровића.

Седници је присуствовао и Дубравко Бојић, народни посланик који није члан Одбора (напустио седницу по завршетку гласања по тачкама 1.-3. дневног реда седнице).

Седници су, на позив председника Одбора, присуствовали и Владимир Антонијевић, председник Комисије за контролу државне помоћи и Љиљана Благојевић, заменик председника Комисије за контролу државне помоћи; Милица Станковић, руководилац Сектора за нормативно-правне, кадровске и опште послове Комисије за заштиту конкуренције; др Душко Пејовић, председник Државне ревизорске институције и др Радојка Вељић, начелник Службе за људске ресурсе Државне ревизорске институције.

Седници нису присуствовали чланови Одбора: Александар Марковић, Ђорђе Милићевић, проф. др Војислав Шешељ, Татјана Мацура, Горан Ћирић, Петар Петровић, Ненад Константиновић и Ненад Чанак.

Председник Одбора је обавестио чланове и заменике чланова Одбора да је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлогда Одбор обави заједнички јединствени претрес о тачкама 1, 2. и 3. предложеног дневног реда, као и заједнички јединствени претрес о тачкама 4, 5. и 6. предложеног дневног реда.

На предлог председника, Одбор је већином гласова прихватио предлог за обављање заједничких јединствених претреса.

На предлог председника, Одбор је већином гласова утврдио следећи

Д н е в н и р е д:

- усвајање записника са 73. седнице Одбора -

1. Разматрање Захтева Комисије за контролу државне помоћи за давање сагласности за заснивање радног односа са новим лицима и додатно радно ангажовање (21 Број:112-54/20 од 13. јануар 2020. године);
2. Разматрање Захтева Комисијe за заштиту конкуренције за давање сагласности за заснивање радног односа са новим лицима (21 Број:02-58/20 од 14. јануара и од 21. јануара 2020. године);
3. Разматрање Захтева Државне ревизорске институције за давање сагласности за заснивање радног односа са новим лицима (21 број: 112-106/20 од 22. јануара 2020. године);
4. Разматрање Захтева Дејана Марковића, члана Управног одбора Регулаторне агенције за електронске комуникације и поштанске услуге, за давање позитивног мишљења за вршење друге јавне функције (21 Број: 02-26/20 од 8. јануара 2020. године);
5. Разматрање Захтева Моме Чолаковића, народног посланика, за давање сагласности за обављање другог посла (21 број 02-82/20 од 20. јануара 2020.године);
6. Разматрање Захтева др Александра Мартиновића, народног посланика, за давање позитивног мишљења за вршење друге јавне функције (21 Број: 02-117/20 од 22. јануара 2020. године);
7. Разматрање Извештаја Управног одбора Епархије рашко-призренске о правдању средстава уплаћених на рачун Епархије на име помоћи народним кухињама на Косову и Метохији (21 Број: 120-112/19-4 од 12. децембра 2019. година).

Пре преласка на рад по утврђеном дневном реду, Одбор је већином гласова, без примедаба, усвојио записник са 73. седнице Одбора.

**Прва-трећа тачка дневног реда**: Разматрање Захтева Комисије за контролу државне помоћи за давање сагласности за заснивање радног односа са новим лицима и додатно радно ангажовање; Разматрање Захтева Комисијe за заштиту конкуренције за давање сагласности за заснивање радног односа са новим лицима; Разматрање Захтева Државне ревизорске институције за давање сагласности за заснивање радног односа са новим лицима

У складу са усвојеним предлогом председника Одбора, о наведеним тачкама утврђеног дневног реда седнице Одбор је водио заједнички јединствени претрес.

Председник Одбора је обавестио чланове и заменике чланова Одбора да су, имајући у виду да је чланом 4. став 2. Закона о изменама и допунама Закона о буџетском систему за кориснике јавних средстава продужена забрана заснивања радних односа са новим лицима ради попуњавања слободних, односно упражњених радних места до 31. децембра 2020. године, захтеве за добијање сагласности за запошљавање са новим лицима поднели: Комисија за контролу државне помоћи, Комисија за заштиту конкуренције и Државна ревизорска институција.

Председник Одбора подсетио је чланове и заменике чланова Одбора да је одредбом члана 6. став 3. Закона о изменама и допунама Закона о буџетском систему („Службени гласник РС“, број 108/13) прописано да се радни однос са новим лицима, односно ангажовање лица по уговору о делу, по уговору о привременим и повременим пословима, преко омладинске и студентске задруге, као и ангажовање лица по другим основама у Народној скупштини и независним државним органима и организацијама из става 1. тог члана Закона које бира Народна скупштина, може засновати, односно лица ангажовати уз сагласност одбора Народне скупштине надлежног за админстративно-буџетска питања; да је Одбор на 13. седници донео Одлуку о поступку за прибављање сагласности за заснивање радног односа са новим лицима и додатно радно ангажовање у службама Народне скупштине и независних државних органа и организација 21 Број: 112-2043/14 од 20. јуна 2014. године; да је тачком 2. ст.1. и 2. Одлуке, прописано да корисник јавних средстава подноси Одбору захтев за заснивање радног односа са новим лицима ради попуњавања слободних, односно упражњених радних места, у смислу члана 6. Закона о изменама и допунама Закона о буџетском систему, односно захтев за ангажовање лица по основу уговора о делу, уговора о повременим и привременим пословима.

У наставку седнице, представници независних државних органа су образлагали своје захтеве, након чега су чланови Одбора постављали питања.

Владимир Антонијевић, председник Комисије за контролу државне помоћи, је истакао да је Комисија новооснована, самостална и независана организација, која је полагањем заклетве председника и чланова Комисије, формално отпочела са радом 30. децембра 2019. године; да је Одбор за финансије, републички буџет и контролу трошења јавних средстава дао сагласност на Предлог Финансијског плана Комисије за 2020. годину, као и на акт о систематизацији којим је систематизовано 27 радних места; да је у циљу отпочињања рада Комисије, која из поменутог разлога нема ни једног запосленог, неопходно најпре ангажовати 11 лица по основу уговора о делу, односно уговора о привременим и повременим пословима. Појаснио је да се захтев за заснивање радног односа са новим лицима односи на једног државног службеника на положају у II платној групи; два контролора; три виша аналитичара; три аналитичара; два виша саветника; једног самосталног саветника; три референата, као и да ће мањи, неопходан број запослених, бити преузет из Министарства финансија - Одељења за контролу државне помоћи, као и да су за тражени број лица, обезбеђена финансијска средства.

Милица Станковић, руководилац Сектора за нормативно-правне, кадровске и опште послове Комисије за заштиту конкуренције, је навела да је у Комисији тренутно запослено 53 лица, да радни однос мирује за троје лица, да су из реда Службе три лица изабрана за чланове Савета Комисије, те да је из тих разлога, ради обављања поверених послова, неопходно попуњавање слободних радних места, са седам нових лица, како је и образложено у поднетом захтеву.

др Душко Пејовић, председник Савета Државне ревизорске институције, је истакао да се поднети захтев односи на пријем 38 нових лица од којих је за 13 лица јавни конкурс расписан у прошлој години а који би требало да се оконча у овој; да је за 25 извршилаца потребно расписати јавни конкурс у овој години, да је од тражених новозапослених 37 са високом стручном спремом, а једно лице са средњом; да је тренутно у ДРИ запослено 308 лица од систематизованих 431 извршиоца, тако да је тренутна попуњеност радних мета у ДРИ 71,5%, с тим да би са наведеним пријемом, попуњености радих места у Институцији износила 80%.

Такође је истакао да се попуњавање слободних радних места са наведеним бројем извршилаца уклапа са средствима која су ДРИ одобрена Законом о буџету за 2020. годину, да је Министарство финансија дало сагласност на Предлог кадровског плана ДРИ за 2020. годину, као и да су испуњени услови прописани Законом о државним службеницима (радна места су предвиђена Правилником о унутрашњој организацији и систематизацији радних места, а попуњавање истих уклапа са кадровским планом ДРИ за 2020. годину).

У дискусији је учествовао Немања Шаровић, члан Одбора, који је председника ДРИ упитао из којих разлога није извршено попуњавање слободних радних места у пуном обиму, с обзиром на то да је по његовом мишљењу изузетно важно да ДРИ функционише у пуном капацитету како би могла да контролише што већи број субјеката на свим нивоима власти, посебно имајући у виду да је ДРИ, према објављеним извештајима, утврдила ненаменско и супротно закону трошење јавних средстава контролисаних субјеката.

Председник ДРИ је одговарајући на постављено питање истакао да попуњавање слободних радних места није питање само једне године, већ траје од оснивања ДРИ; да Институција има и одлив кадрова, навевши да је у 2018. години 16 лица прекинуло радни однос, да је у 2019. години деветоро лица отишло у пензију а једно је споразумно прекинуло радни однос, а напоменуо је и да је промена прописа у прошлој години директно утицала да се опрезније приступи попуњавању радних места проверавањем компетенција пријављених кандидата, као и да је штрајк у поштама утицао на кашњење у достави докумената, те да очекује да конкурс који је расписан у септембру 2019. године, буде окончан у овој години, већ наредне недеље.

У складу са чланом 157. став 2. Пословника Народне скупштине, Одбор је о сваком захтеву одлучивао посебно, и то:

1) На предлог председника, Одбор је већином гласова усвојио Предлог закључка о давању сагласности Комисији за контролу државне помоћи за заснивање радног односа на неодређено време са 15 нових лица, и за додатно радно ангажовање 11 лица по основу уговора о привременим и повременим пословима и уговора о делу, из тачке 1. дневног реда;

2) На предлог председника, Одбор је већином гласова усвојио Предлог закључка о давању сагласности Комисији за заштиту конкуренције за заснивање радног односа са седам нових лица, из тачке 2. дневног реда;

3) На предлог председника, Одбор је једногласно усвојио Предлог закључка о давању сагласности Државној ревизорској институцији за заснивање радног односа са 38 нових лица, из тачке 3 дневног реда.

**Четврта-шеста тачка дневног реда**: Разматрање Захтева Дејана Марковића, члана Управног одбора Регулаторне агенције за електронске комуникације и поштанске услуге, за давање позитивног мишљења за вршење друге јавне функције; Разматрање Захтева Моме Чолаковића, народног посланика, за давање сагласности за обављање другог посла; Разматрање Захтева др Александра Мартиновића, народног посланика, за давање позитивног мишљења за вршење друге јавне функције;

Председник Одбора обавестио је чланове и заменике чланова Одбора да су захтеве за давање позитивног мишљења за вршење друге јавне функције, односно другог посла, поднели Проф. др Дејан Марковић, члан Управног одбора Регулаторне агенције за електронске комуникације и поштанске услуге, за вршење функције члана Савета Саобраћајног факултета Универзитета у Београду; Момо Чолаковић, народни посланик, за обављање посла председника Удружења пензионера Града Новог Сада; Александар Мартиновић, народни посланик, за обављање функције члана Савета Универзитета у Приштини са привременим седиштем у Косовској Митровици.

У складу са усвојеним предлогом председника, Одбор је о наведеним тачкама утврђеног дневног реда седнице водио заједнички јединствени претрес.

У дискусији су учествовали Немања Шаровић, Александар Мартиновић, Мома Чолаковић, Дарко Лакетић и Војислав Вујић.

Немања Шаровић, члан Одбора, је поводом поднетих захтева народних посланика Моме Чолаковића и Александра Мартиновића, истакао да су исти поднети након истека рока који је прописан чланом 28. став 4. Закона о Агенцији за борбу против корупције и упитао да ли из тог разлога исти могу бити разматрани, односно да ли Одбор уопште може да д̂а тражене сагласности и напоменуо да ће гласати против наведних предлога. Навео је и да председник Одбора већ обавља више функције за које прима „апанаже“.

Председник Одбора је поводом изнетих тврдњи Н. Шаровића дао следеће напомене: прву, да се у праву рокови рачунају од дана пријема решења о постављењу или именовању и да решење Владе о његовом именовању још увек није примио, тако да је из тог разлога његов захтев формално правно преурањен; друга напомена се односи на то да функцију члана Савета Универзитета у Приштини обавља без накнаде, као и сви други чланови Савета, јер се ради о неплаћеној фунцији. У вези са осталим наводима које је изнео Н. Шаровић, истакао је да је то све део политике на коју именовани народни посланик има право, али да број тзв. „апанажа“ није добро избројао, јер ако неко прима плату то онда није апанажа; ко ради и у радном је односу - то није функција, већ радни однос, да има право да се определи где ће бити у радном односу, да у Народној скупштини није у радном односу, те да са тог аспекта не види који је закон прекршен.

Момо Чолаковић, члан Одбора, је поводом навода Н. Шаровића истакао да је изненађен његовим начином обраћања и дискусијом у којој се позива на Закон који или не познаје или је само изнео оне чланове Закона који му одговарају. Подвукао је да је изабран за председника Удружења пензионера Града Новог Сада, да то није јавна функција, да је обавља волонтерски, без накнаде, и да је функција народног посланика једина функција коју обавља. Замолио је чланове Одбора да прихвате његов захтев како би могао да од Агенције добије званично објашњење да у конкретном случају председник Удружења пензионера Града Новог Сада није јавна фунција, да нема привилегије и да не прима накнаду за тај рад.

Дарко Лакетић, члан Одбора, не желећи да улази у дискусију о формално-правним елементима поднетих захтева, истакао је да је суштина у томе да је функција члана Савета Универзитета у Приштини значајна функција на државном нивоу; да Србија нема много људи који би могли да је обављају, да је именовани кредибилна особа, са дугогодишњим педагошким искуством и да је потребно Савету и Универзитету на Косову и Метохији дати пуну подршку, с обзиром на то да их у њиховом раду очекују велика искушења. Запитао је ако се изнета замерка Н. Шаровића односи на то што А. Мартиновић ради, у чему је онда смисао дискусије.

Надовезујући се на излагање Д. Лакетића, Владимир Вујић, заменик члана Одбора, је

истакао да се залаже за оне који раде и примају плату, а не за оне који не раде а примају плату и указао председнику Одбора да је по његовом мишљењу, пре отварања дискусије, требало да образложи захтеве на начин на који је то сада учинио, као и да ће гласати за сва три захтева и истакао да Одбор даје претходно мишљење а Агенција за борбу против корупције доноси коначну одлуку.

У наставку дискусије, Немања Шаровић, члан Одбора, поводом захтева М. Чолаковића је рекао да исти, ако се већ не ради о јавној функцији, није ни требало да буде поднет, нити да се нађе на дневном реду седнице. Оспоравајући излагање Д. Лакетића, навео је да се не ради о моралном кредибилитету већ о политичкој припадности оних који су у Савету.

Закључујући дискусију, председник Одбора је поновио да у конкретном случају нема никакве бахатости нити кршења закона, упућујући оне који не познају одредбе Закона о општем управном поступку да се упознају са њима, посебно када теку рокови и када се у управном поступку врше одређене правне радње које производе одређена правна дејства.

Одбор је у складу са чланом 157. став 2. Пословника Народне скупштине, о сваком захтеву одлучивао посебно.

На предлог председника, Одбор је већином гласова дао позитивно мишљење проф. др Дејану Марковићу, да уз функцију члана Управног одбора Регулаторне агенције за електронске комуникације и поштанске услуге може да врши и функцију члана Савета Саобраћајног факултета Универзитета у Београду, из тачке 4. дневног реда;

На предлог председника, Одбор је већином гласова дао позитивно мишљење Моми Чолаковићу, да уз функцију народног посланика обавља посао председника Удружења пензионера Града Новог Сада, из тачке 5. дневног реда.

Одбор је такође, већином гласова, дао позитивно мишљење председнику Одбора Александру Мартиновићу, да уз функцију народног посланика може да врши и функцију члана Савета Универзитета у Приштини са седиштем у Косовској Митровици, из тачке 6. дневног реда.

**Седма тачка дневног реда**: Разматрање Извештаја Управног одбора Епархије рашко-призренске о правдању средстава уплаћених на рачун Епархије на име помоћи народним кухињама на Косову и Метохији;

Председник Одбора обавестио је чланове и заменике чланова Одбора да је Управни одбор Епархије рашко-призренске доставио Извештај о правдању средстава која је Одбор 2. јула 2019. године из средстава Фонда солидарности уплатио као помоћ народним кухињама на Косову и Метохији, у укупном износу од 76.732,60 динара, као и да је Одбор обавештен да је новац употребљен за куповину кухињске соли, која је распорђена народним кухињама, али и породицама које живе у најудаљенијим срединама на Косову и Метохији, у виду хуманитарних пакета, о чему су достављени рачуни.

Дискусије није било.

На предлог председника, Одбор је једногласно прихватио Извештај Управног одбора Епархије рашко-призренске о правдању средстава уплаћених на рачун Епархије на име помоћи народним кухињама на Косову и Метохији.

\* \* \*

Седница је завршена у 12,50 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић